**Likumprojekta "Grozījumi likumā "Par norēķinu galīgumu maksājumu un finanšu instrumentu norēķinu sistēmās"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi likumā "Par norēķinu galīgumu maksājumu un finanšu instrumentu norēķinu sistēmās"" (turpmāk – Likumprojekts) tiek virzīts izskatīšanai vienlaicīgi ar likumprojektu "Latvijas Bankas likums".Likumprojekta mērķis ir nodrošināt, ka Finanšu un kapitāla tirgus komisijas (turpmāk – FKTK) pievienošanas rezultātā Latvijas Banka turpmāk pildīs likumā "Par norēķinu galīgumu maksājumu un finanšu instrumentu norēķinu sistēmās" FKTK noteiktos uzdevumus. Ar grozījumiem vienlaikus tiek precizētas prasības, kas attiecas uz maksājumu un finanšu instrumentu norēķinu sistēmām (turpmāk – sistēma). Paredzēts, ka likums "Grozījumi likumā "Par norēķinu galīgumu maksājumu un finanšu instrumentu norēķinu sistēmās"" stājas spēkā vienlaicīgi ar Latvijas Bankas likumu 2023.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma "Par Latvijas Banku" pārejas noteikumu 3. punkts nosaka, ka Ministru kabinets līdz 2020. gada 31. oktobrim iesniedz Saeimai likumprojektu, kurā nosaka Latvijas Bankas darbību un pārvaldes struktūru, paredzot FKTK pievienošanu Latvijas Bankai. Ievērojot likumdevēja noteikto uzdevumu, izstrādāts likumprojekts "Latvijas Bankas likums", kurš paredz, ka turpmāk Latvijas Banka veiks FKTK noteiktos uzdevumus.Ņemot vērā minēto, ir nepieciešami arī atbilstoši grozījumi finanšu tirgus un tā dalībnieku darbības reglamentējošajos likumos, kur noteikta FKTK kompetence.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība     | Likumā "Par norēķinu galīgumu maksājumu un finanšu instrumentu norēķinu sistēmās" (turpmāk – likums) noteikta FKTK kompetence attiecīgajā jomā, tādējādi atbilstoši likumprojektam "Latvijas Bankas likums" nepieciešams precizēt tās normas, kas turpmāk attieksies uz Latvijas Banku. Likumprojekts regulē šādus jautājumus: [1] Likumprojekta 1. pants, atbilstoši juridiskās tehnikas prasībām un, lai nodrošinātu tiesību normu skaidrību, risina ar FKTK pievienošanu Latvijas Bankai nepieciešamās pārmaiņas likuma tekstā. Minētie panti paredz likumā vārdus "Finanšu un kapitāla tirgus komisija" aizstāt ar vārdiem "Latvijas Banka".[2] Likumprojekta 2. pants, lai nodrošinātu tiesību normu skaidrību un vienotu terminoloģijas lietošanu ar Kredītiestāžu likumu, paredz vārdu "banka" aizstāt ar vārdu "kredītiestāde".[3] Likumprojekta 3. pants saistīts ar FKTK pievienošanu Latvijas Bankai, jo vairs nebūs jānodala sistēmas, kuru darbību nodrošina Latvijas Banka, un sistēmas, kuras par tādām atzinusi FKTK. Turpmāk Latvijas Banka informēs Eiropas Vērtspapīru un tirgu iestādi par visām sistēmām, uz kurām attieksies likumā noteiktais regulējums.[4] Likumprojekta 4. pants atbilstoši turpmākajām likumprojektā ietvertajām pārmaiņām precizē sistēmas noteikumos norādāmo prasību attiecībā uz sistēmas darbdienu.[5] Likumprojekta 5. pantā tiek precizēts nodaļas nosaukums atbilstoši turpmākajos likumprojekta pantos veiktajām pārmaiņām. [6] Likumprojekta 6. pants paredz izslēgt normu par sistēmas noteikumos iekļaujamo informāciju, kā arī paredz izslēgt sistēmas uzturētāja pienākumu informēt par sistēmas noteikumiem vai grozījumiem tajos FKTK.Atsevišķs sistēmas noteikumos iekļaujamās informācijas uzskaitījums nav nepieciešams, jo daļa no izslēgtajām sistēmas noteikumu prasībām jau ir ietvertas citās šī likuma normās un citos tiesību aktos, turklāt Eiropas Parlamenta un Padomes 1998. gada 19. maija direktīvā [98/26/EK](http://eur-lex.europa.eu/eli/dir/1998/26/oj/?locale=LV) par norēķinu galīgumu maksājumu un vērtspapīru norēķinu sistēmās, kuras normas ir ieviestas šajā likumā, nav noteikta prasība ietvert nacionālajā likumā šādu normu.Izslēgtās sistēmas noteikumu prasības, kuras ietvertas citās šī likuma normās: 1) prasība noteikt valsti, saskaņā ar kuras likumiem darbojas sistēma, ietverta likuma 14. pantā; 2) prasība noteikt brīdi, kad pārveduma rīkojums tiek ievadīts sistēmā, ietverta likuma 8. panta ceturtajā daļā; 3) prasība noteikt brīdi, pēc kura dalībnieks vairs nevar vienpusēji atsaukt pārveduma rīkojumu, ietverta likuma 10. panta pirmajā daļā; 4) prasība noteikt brīdi, kad pārveduma rīkojums ir neatsaucams un norēķins ir galīgs, ietverta likuma 10. panta trešajā daļā. Savukārt likuma 7.1 pants paredz sistēmu uzturētājiem pienākumu sniegt Latvijas Bankai kā sistēmu pārraugam visu nepieciešamo informāciju, līdz ar to likums jau tagad Latvijas Bankai paredz iespēju pieprasīt iesniegt sistēmas noteikumus.Citi tiesību akti, kur noteiktas prasības sistēmas noteikumiem un pienākums par tiem informēt kompetentās iestādes: 1) finanšu instrumentu norēķinu sistēmām – Eiropas Parlamenta un Padomes 2014. gada 23. jūlija regula (ES) Nr. 909/2014 par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem Direktīvās 98/26/EK un 2014/65/ES un Regulā (ES) Nr. 236/2012; 2) sistēmiski nozīmīgām maksājumu sistēmām – Eiropas Centrālās bankas 2014. gada 3. jūlija regula Nr. 795/2014 par sistēmiski nozīmīgu maksājumu sistēmu pārraudzību; 3) neliela apjoma maksājumu sistēmām – Eiropas Parlamenta un Padomes regula2012. gada 14. marta regula (ES) Nr. 260/2012ar ko nosaka tehniskās un darbības prasības kredīta pārvedumiem un tiešā debeta maksājumiem *euro* un groza Regulu (EK) Nr. 924/2009 unMaksājumu pakalpojumu un elektroniskās naudas likums; 4) centrālajiem darījuma partneriem – Eiropas Parlamenta un Padomes 2012. gada 4. jūlija regula (ES) Nr. 648/2012 par ārpusbiržas atvasinātajiem instrumentiem, centrālajiem darījumu partneriem un darījumu reģistriem. [7] Likumprojekta 7. pants saistīts ar FKTK pievienošanu Latvijas Bankai, jo turpmāk Latvijas Banka noteiks sistēmas, kurām piemērojamas šī likuma normas, un par to informēs Eiropas Vērtspapīru un tirgu iestādi. Ņemot vērā minēto, vienlaikus tiek izslēgta norma, kas paredz Latvijas Bankai pienākumu sniegt atzinumu FKTK par sistēmas un tās noteikumu atbilstību likumam. Šobrīd saskaņā ar likumu darbojas trīs sistēmas: divas maksājumu sistēmas, kuru darbību nodrošina Latvijas Banka (TARGET2-Latvija un Elektroniskā klīringa sistēma, kas ietver klīringa servisu un zibmaksājumu servisu), un viena finanšu instrumentu norēķinu sistēma (Nasdaq CSD SE uzturētā Latvijas vērtspapīru norēķinu sistēma). |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Latvijas Banka un FKTK |
| 4. | Cita informācija | Tā kā Latvijas Banka turpmāk pildīs FKTK likumā noteiktos pienākumus, tad par kompetentās iestādes maiņu atbilstoši Eiropas Parlamenta un Padomes 1998.gada 19.maija direktīvas [98/26/EK](http://eur-lex.europa.eu/eli/dir/1998/26/oj/?locale=LV) par norēķinu galīgumu maksājumu un vērtspapīru norēķinu sistēmās 10. panta 1. punktam tiks informēta Eiropas Vērtspapīru un tirgu iestāde. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Bankas un FKTK amatpersonas un darbinieki, finanšu tirgus dalībnieki. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās, jo likumprojekts pēc būtības nemaina finanšu tirgus dalībnieku tiesības un pienākumus. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts virzāms vienlaicīgi ar:* 1. likumprojektu "Latvijas Bankas likums";
	2. likumprojektu "Grozījumi likumā "Par Latvijas Banku"";
	3. likumprojektu "Grozījumi Finanšu un kapitāla tirgus komisijas likumā";
	4. likumprojektu "Grozījumi Alternatīvo ieguldījumu fondu un to pārvaldnieku likumā";
	5. likumprojektu "Grozījumi Apdrošināšanas un pārapdrošināšanas izplatīšanas likumā";
	6. likumprojektu "Grozījumi Apdrošināšanas un pārapdrošināšanas likumā";
	7. likumprojektu "Grozījums Apsardzes darbības likumā"
	8. likumprojektu "Grozījumi Diplomātiskā un konsulārā dienesta likumā";
	9. likumprojektu "Grozījumi Finanšu instrumentu tirgus likumā";
	10. likumprojektu "Grozījumi Ieguldījumu pārvaldes sabiedrību likumā";
	11. likumprojektu "Grozījumi Ieguldītāju aizsardzības likumā";
	12. likumprojektu "Grozījums Ieroču aprites likumā";
	13. likumprojektu “Grozījums Kredītiestāžu likumā”;
	14. likumprojektu "Grozījumi Krājaizdevu sabiedrību likumā";
	15. likumprojektu "Grozījumi Kredītiestāžu un ieguldījumu brokeru sabiedrību darbības atjaunošanas un noregulējuma likumā";
	16. likumprojektu "Grozījumi Kredītu reģistra likumā";
	17. likumprojektu "Grozījums Latvijas Republikas Zemessardzes likumā";
	18. likumprojektu "Grozījumi Maksājumu pakalpojumu un elektroniskās naudas likumā";
	19. likumprojektu "Grozījumi Noguldījumu garantiju likumā";
	20. likumprojektu "Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā";
	21. likumprojektu "Grozījumi Privāto pensiju fondu likumā";
	22. likumprojektu "Grozījumi Starptautisko un Latvijas Republikas nacionālo sankciju likumā";
	23. likumprojektu "Grozījumi Stratēģiskas nozīmes preču aprites likumā";
	24. likumprojektu "Grozījumi Uzņēmumu ienākuma nodokļa likumā";
	25. likumprojektu "Grozījumi Valsts fondēto pensiju likumā";
	26. likumprojektu "Grozījumi Valsts un pašvaldību institūciju amatpersonu un darbinieku atlīdzības likumā".

Likumprojekts un pārējie šajā punktā iekļautie likumprojekti vienkopus ir apkopoti un norādīti kā tie ar likumprojektu "Latvijas Bankas likums" saistītie normatīvie akti, kuros nepieciešams veikt attiecīgās izmaiņas. |
| 2. | Atbildīgā institūcija | Finanšu ministrija, Latvijas Banka, FKTK |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Saskaņā ar Līguma par Eiropas Savienības darbību 127. panta 4. punktu, 282. panta 5. punktu un tā 4. protokola "Par Eiropas Centrālo banku sistēmas un Eiropas Centrālās bankas Statūtiem" 4. pantu par likumprojektu "Latvijas Bankas likums" ir nepieciešams saņemt Eiropas Centrālās bankas atzinumu. Ņemot vērā, ka Likumprojekts ir saistīts ar likumprojektu "Latvijas Bankas likums", arī par to ir nepieciešams saņemt Eiropas Centrālās bankas atzinumu. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ir saistīts ar likumprojektu "Latvijas Bankas likums", pirms kura izstrādes uzsākšanas, Finanšu ministrija, Latvijas Banka un FKTK plānoja izvērtēt FKTK pievienošanu Latvijas Bankai saskaņā ar Saeimas Budžeta un finanšu (nodokļu) komisijas 2019. gada 11. septembra sēdes protokola Nr. 76[[1]](#footnote-1) 1. punktā noteikto, ka līdz 2020. gada 30. jūnijam Finanšu ministrija sadarbībā ar Latvijas Banku un FKTK iesniegs izvērtējumu par paredzēto FKTK pievienošanu Latvijas Bankai, un kuru pēc tam iesniegt Ministru kabinetā, kas savukārt to iesniegtu Saeimas Budžeta un finanšu (nodokļu) komisijai.Pirms likumprojekta "Latvijas Bankas likums" un ar to saistīto likumprojektu iesniegšanas Ministru kabinetā tika plānots tos prezentēt FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās sabiedriskā apspriešanā. |
| 2. | Sabiedrības līdzdalība projekta izstrādē | Finanšu ministrija sadarbībā ar Latvijas Banku un FKTK 2020. gada maijā izstrādāja "Izvērtējumu par Finanšu un kapitāla tirgus komisijas pievienošanu Latvijas Bankai" (turpmāk – Izvērtējums).Ministru kabinets 2020. gada 26. maijā izskatīja un konceptuāli atbalstīja Izvērtējumu (Ministru kabineta 2020. gada 26. maija sēdes protokols Nr. 36 27. §), un nosūtīja to atbildīgajai Saeimas komisijai.Saeimas Budžeta un finanšu (nodokļu) komisija 2020. gada 2. jūnijā uzklausīja atbildīgo institūciju pārstāvjus par Izvērtējumu un nolēma pieņemt zināšanai, ka tās dotais uzdevums ir izpildīts un turpinās darbs pie likumprojekta izstrādes (Saeimas Budžeta un finanšu (nodokļu) komisijas 2020. gada 2. jūnija sēdes protokols Nr. 165 1. punkts).Pirms likumprojekta "Latvijas Bankas likums" un ar to saistīto likumprojektu iesniegšanas Ministru kabinetā tie 2020. gada 11. novembrī tika prezentēti FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās likumprojektu apspriešanā. |
| 3. | Sabiedrības līdzdalības rezultāti | Likumprojektu pēc prezentācijas un tikšanās ar FKTK konsultatīvo finanšu un kapitāla tirgus padomi nebija nepieciešams precizēt, ņemot vērā sabiedrības līdzdalības rezultātus.  |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Banka un FKTK |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tieši neattiecas uz pārvaldes funkcijām un institucionālo struktūru, kā arī jaunu institūciju izveidi, esošu institūciju likvidāciju vai reorganizāciju, to ietekmi uz institūcijas cilvēkresursiem.Taču jāņem vērā to, ka likumprojekts ir saistīts ar likumprojektu "Latvijas Bankas likums", kurš paredz FKTK pievienošanu Latvijas Bankai atbilstoši Valsts pārvaldes iekārtas likuma 15. panta ceturtās daļas 1. punktam. Ar likumprojektu "Latvijas Bankas likums" jaunu institūciju izveide nav paredzēta. FKTK un Latvijas Bankas pievienošanas procesa rezultātā darbinieku skaita samazinājums var sasniegt līdz 30 pilna laika ekvivalentiem. |
| 3. | Cita informācija | Nav  |

Finanšu ministrs J. Reirs

Cerbulis, 67774817

Guntis.Cerbulis@fktk.lv

Krastiņa, 67022367

Iveta.Krastina@bank.lv

v\_sk. = 1799

1. Saeimas Budžeta un finanšu (nodokļu) komisijas 2019. gada 11. septembra sēdes protokols Nr. 76 (Pieejams:<http://titania.saeima.lv/livs/saeimasnotikumi.nsf/0/9C20CA1B3F315AFBC225846D00248CFD?OpenDocument&prevCat=13|Bud%C5%BEeta%20un%20finan%C5%A1u%20(nodok%C4%BCu)%20komisija> ). [↑](#footnote-ref-1)